мно́гимъ внима́ніемъ, и ума̀ настоя́тельствомъ съ по́мощію, я́же свы́ше, ѡбрѣ́тъ про́чымъ невѣ́дѡмая, и нижѐ бы́ти непщу́ємая, губи́тєльнѣйшая же про́чихъ су̂ща ѕла̂я, ѻру́жіи пра́вды сопроти́вными ѻ́нѣмъ, па́мятію благо́ю, глаго́лю, вино́ю, всѣ́хъ благи́хъ, и ра́зумомъ просвѣще́ннымъ, и́мже бо́дрствующи душа̀ тьму̀ невѣ́дѣнія ѿгоня́етъ ѿ себѐ, и усе́рдіемъ изря́днѣйшимъ ко спасе́нію уготовля́ющимъ, и возбужда́ющимъ ду́шу: въ сія̂ добродѣ́тели ѻру̂жія ѡбле́кшися, си́лою дх҃а ст҃а́гѡ, вся́кою моли́твою и моле́ніемъ до́блественѣ и му́жественнѣ побѣди́ши мы́слєнныя иноплеме́нники, предречє́нныя трѝ исполи́ны, изря́днѣйшую па́мятію бг҃а: єли̂ка су́ть и́стинна, єли̂ка чє́стна, єли̂ка пра́вєдна, єли̂ка пречи̂ста, єли̂ка доброхва̂льна, а́ще ка́я добродѣ́тель, и а́ще ка́я похвала̀, всегда̀ помышля́я,всеѕлѣ́йшее забве́ніе ѿ себѐ ѿгоня́я: просвѣще́ннымъ же и нбс̑нымъ ра́зумомъ губи́тельное невѣ́дѣніе тьмы̀ истребля́я: вседобродѣ́тельнымъ же и добрѣ́йшимъ усе́рдіемъ безбо́жное уны́ніе, содѣ́ловающее ѕло̀ въ душѣ̀ всажде́ннымъ изгоня́я